હરિયાણાના મુખ્યમંત્રી મનોહર લાલે કેવડીયામાં અંદાજે રૂા. ૧૨ કરોડના ખર્ચે "હરિયાણા ભવન" કરેલું ભૂમિપૂજન : સ્ટેચ્યુ ઓફ યુનિટીની મુલાકાત લઇ વિરાટ સરદાર પટેલ સાહેબની વિરાટ પ્રતિમાના ચરણોમાં કરી ભાવવંદના
રાજપીપલા, તા.૧૯
કેવડીયા કોલોનીમાં સ્ટેચ્યુ ઓફ યુનિટી પરિસર પાસે શ્રેષ્ઠ ભારત ભવન નજીક હરિયાણાના મુખ્યમંત્રીશ્રી મનોહર લાલે આજે હરિયાણા ભવનનું ભૂમિપૂજન કર્યું હતું. મુખ્યમંત્રીશ્રીએ કહ્યું હતું કે, હરિયાણા દેશનું પહેલું રાજ્ય છે કે આ પરિસરમાં પોતાના ભવનના નિર્માણ પ્રક્રિયાનો પ્રારંભ કર્યો છે. આ ભૂમિપૂજનમાં હરિયાણાના માર્ગ અને મકાન મંત્રીશ્રી રાવ નરબીર સિંઘ અને ગુજરાતના વન આદિજાતિ કલ્યાણ અને પ્રવાસન મંત્રીશ્રી ગણપતસિંહ વસાવા ખાસ ઉપસ્થિત રહીને ભૂમિપૂજનમાં જોડાયા હતાં.
મુખ્યમંત્રીશ્રી કહ્યું હતું કે, ગુજરાત સરકાર તરફથી હરિયાણાના ભવનના બાંધકામ અને ૧૫૦૦ ચોરસ મીટર પ્લોટ ફાળવવામાં આવ્યો છે. હરિયાણા સરકાર રૂા. ૧૨ કરોડના ખર્ચે ૪ મજલી ભવનનું નિર્માણ થશે, જે તમામ પ્રકારની સુવિધાથી સજ્જ હશે. આ ભવનમાં ૧ VVIP સ્યુટ, ૪ VIP સ્યુટ, ૯ ડોરમેટ્રી ઉપરાંત બે કોન્ફરન્સ હોલની સુવિધા પણ ઉભી કરાશે. ખાસ વાત એ છે કે, હરિયાણા ભવનમાં વરસાદી પાણીનો સંચય કરાશે, જે બાગાયતી તથા અન્ય કામગીરીમાં ઉપયોગમાં લેવાશે. આ ભવનનું બાંધકામ થયેથી પ્રવાસીઓને અને ખાસ કરીને હરિયાણાના લોકોને પણ તેનો વિશેષ લાભ મળશે. મુખ્યમંત્રીશ્રીએ હરિયાણા ભવનના નિર્માણને લગતી ડિઝાઇન અને તેના તકનીકી પાસાઓ અંગે સંબંધિત અધિકારીઓ સાથે ચર્ચા કરીને જરૂરી સૂચના આપી હતી અને નિર્ધારિત સમયમાં પૂર્ણ થાય તેવી અભિલાષા તેમણે વ્યક્ત કરી હતી.
હરિયાણાના મુખ્યમંત્રીશ્રી મનોહર લાલે ઉપસ્થિત અન્ય મહાનુભાવો સાથે સ્ટેચ્યુ ઓફ યુનિટી પરિસરમાં વોલ ઓફ યુનિટીની મુલાકાત બાદ સ્ટેચ્યુ ઓફ યુનિટીનાં મ્યુઝીયમમાં સરદાર સાહેબના જીવન કવન આધારિત તસ્વીરી પ્રદર્શન નિહાળવા ઉપરાંત જીવન ચરિત્ર વિશેની ફિલ્મ રસપૂર્વક નિહાળવાની સાથે જુદા જુદા વિભાગોની મુલાકાત દરમિયાન અતિ વિરાટ સરદાર સાહેબની વિરાટ પ્રતિમાના ચરણોમાં રાષ્ટ્રના શિલ્પી સરદાર વલ્લભભાઇ પટેલ સાહેબની ભાવવંદના કરી હતી. તેમણે સ્ટેચ્યુ ઓફ યુનિટીની વ્યુઇંગ ગેલેરી ખાતેથી માતા નર્મદા અને વિદ્યાંચલ-સાતપુડાની ગિરિમાળાઓનાં દર્શન સાથે પ્રાકૃતિક સૌદર્યનો નજારો માણ્યો હતો અને મા નર્મદાના દર્શનથી-પ્રવિત્રતાની અલૌકિક ઉંચાઇએ પહોંચ્યાની અનુભૂતિ પણ કરી હતી. આ મુલાકાત દરમિયાન સ્ટેચ્યુ ઓફ યુનિટીના જનરલ મેનેજરશ્રી સંજય જોશીએ મુખ્યમંત્રીશ્રી જરૂરી વિગતોથી વાકેફ કર્યાં હતાં.
સ્ટેચ્યુ ઓફ યુનિટીની મુલાકાત બાદ માધ્યમો સાથે સંવાદ કરતાં હરિયાણાના મુખ્યમંત્રીશ્રી મનોહર લાલે કહ્યું હતું કે, સરદાર વલ્લભભાઇની પ્રતિમા-સ્ટેચ્યુ ઓફ યુનિટી આવનારી ભાવિ પેઢીને દેશના ઉજ્જવ ઇતિહાસની જાણકારીની સાથે પ્રેરણા પૂરી પાડશે. વડાપ્રધાનશ્રી નરેન્દ્રભાઇ મોદી પ્રત્યે આભારની લાગણી વ્યક્ત કરતાં તેમણે કહ્યું હતું કે, વડાપ્રધાનશ્રીએ સરદાર પટેલ સાહેબની પ્રતિમા નિર્માણની પરિકલ્પનાને સાકાર કરી છે. મુખ્યમંત્રીશ્રીએ કહ્યું હતું કે, દેશની સ્વાધિનતા અને સ્વરાજના રૂપમાં આજે દેશનું જે વિકસિત સ્વરૂપ છે, તેમાં સરદાર વલ્લભભાઇ પટેલનું યોગદાન અવિસ્મરણીય છે.
આ પ્રસંગે નર્મદા જિલ્લા કલેક્ટરશ્રી આર.એસ. નિનામા, સ્ટેચ્યુ ઓફ યુનિટીના મુખ્ય વહિવટદારશ્રી અને નર્મદા યોજનાના પુનર્વસન કમિશનરશ્રી આઇ.કે. પટેલ, સ્ટેચ્યુ ઓફ યુનિટીના જનરલ મેનેજરશ્રી સંજય જોશી, નર્મદા નિગમના ટેકનીકલ ડિરેક્ટરશ્રી નાદપરા, નર્મદા નિગમના મુખ્ય ઇજનેરશ્રી પી.સી. વ્યાસ, પૂર્વ મંત્રીશ્રી શબ્દશરણભાઇ તડવી, જિલ્લાના અગ્રણીશ્રી ઘનશ્યામભાઇ દેસાઇ અને શ્રી ગજેન્દ્રસિંહ જાડેજા, નાયબ પોલીસ અધિક્ષકશ્રી અચલ ત્યાગી ઉપરાંત સંબંધિત પદાધિકારીશ્રીઓ-અધિકારીશ્રીઓ ઉપસ્થિત રહ્યાં હતાં.